CELEX: 52016PC0286
Language: da
Date: 2016-05-26
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Udvalget for Handel og Udvikling Cariforum-EU under Den Økonomiske Partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side, for så vidt angår nedsættelse af et særligt udvalg for landbrug og fiskeri

EUROPA-KOMMISSIONEN
            Bruxelles, den 26.5.2016
            COM(2016) 286 final
            2016/0150(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Udvalget for Handel og Udvikling Cariforum-EU under Den Økonomiske Partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side, for så vidt angår nedsættelse af et særligt udvalg for landbrug og fiskeri 
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Forslagets begrundelse og formål
            
            
               Vedlagte forslag til Rådets afgørelse udgør det retlige instrument for nedsættelsen af et særligt udvalg for landbrug og fiskeri som led i den økonomiske partnerskabsaftale (ØPA), som blev undertegnet den 15. oktober 2008 mellem Cariforumlandene på den ene side og Det Europæiske Fællesskab og dets medlemsstater på den anden side. Aftalen fik midlertidig virkning pr. 29. december 2008.
            
            
               Landbrug og fiskeri er et vigtigt område i aftalen, og i henhold til artikel 230, stk. 4, i Cariforum-EU-ØPA-aftalen kan der nedsættes særlige udvalg med henblik på en mere effektiv behandling af spørgsmål vedrørende gennemførelsen af denne aftale. Det Særlige Udvalg for Landbrug og Fiskeri skal sammensættes af repræsentanter for Europa-Kommissionen på den ene side og repræsentanter for Cariforumdirektoratet og de undertegnende Cariforumlande på den anden side.
            
            
               Det særlige udvalg skal nedsættes ved afgørelse truffet af Udvalget for Handel og Udvikling Cariforum-EU (sammensat af repræsentanter for parterne på højt embedsmandsplan). Udkastet til afgørelse, som blev godkendt af parterne på det femte årsmøde i Udvalget for Handel og Udvikling Cariforum-EU, der fandt sted i Guyana den 14. juli 2015, er derfor knyttet som bilag til forslaget til Rådets afgørelse. 
            
            
               Overensstemmelse med gældende bestemmelser inden for dette politikområde
            
            
               Cariforum-EU-ØPA'en indeholder et særligt kapitel om landbrugs- og fiskerianliggender.
            
            
               Overensstemmelse med andre EU-politikker
            
            
               Oprettelsen af dette Særlige Udvalg for Landbrug og Fiskeri er i overensstemmelse med konklusionerne fra de to seneste årsmøder i Udvalget for Handel og Udvikling Cariforum-EU, som fandt sted i Bruxelles i 2014 og i Guyana i 2015.
            
            
               2.
                     RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               Retsgrundlag
            
            
               Retsgrundlaget for denne rådsafgørelse er traktaten om Den Europæiske Unions funktionsmåde, særlig artikel 207, sammenholdt med artikel 218, stk. 9.
            
            
               Nærhedsprincippet (for områder, der ikke er omfattet af enekompetence)
            
            
               Den fælles handelspolitik er defineret som et område, hvor Unionen har enekompetence, jf. artikel 3 i TEUF.
            
            
               Proportionalitet
            
            
               Dette forslag er nødvendigt med henblik på at nedsætte et særligt udvalg, jf. artikel 230, stk. 4, i Cariforum-EU-ØPA-aftalen og forretningsordenen for Udvalget for Handel og Udvikling Cariforum-EU.
            
            
               Valg af retsakt
            
            
               Dette forslag er i overensstemmelse med artikel 218, stk. 5, i TEUF, hvorefter Rådet kan vedtage afgørelser om internationale aftaler. Der eksisterer ingen andre retlige instrumenter, der kan anvendes til at nå det mål, der er omhandlet i forslaget. 
            
         
         
            
               3.
                     RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               Efterfølgende evalueringer/kvalitetskontrol af gældende lovgivning
            
            
               
                  Ikke relevant.
               
            
            
               Høring af interesserede parter
            
            
               Ikke relevant.
            
            
               Indhentning og brug af ekspertbistand
            
            
               
                  Ikke relevant.
               
            
            
               Konsekvensanalyse
            
            
               
                  Ikke relevant.
               
            
            
               Målrettet regulering og forenkling
            
            
               
                  Det Særlige Udvalg for Landbrug og Fiskeri er ikke underlagt Refit-procedurerne, det indebærer ingen omkostninger for Unionen, og det rejser ingen spørgsmål for så vidt angår det digitale miljø. 
               
            
            
               Grundlæggende rettigheder
            
            
               Forslaget har ingen følger for beskyttelsen af de grundlæggende rettigheder i Unionen. 
            
            
               4.
                     VIRKNINGER FOR BUDGETTET
            
            
               
                  Oprettelsen af Det Særlige Udvalg for Landbrug og Fiskeri har ingen virkninger for budgettet.
               
            
            
               5.
                     ANDRE FORHOLD
            
            
               Planer for gennemførelsen samt foranstaltninger til overvågning, evaluering og rapportering
            
            
               
                  Det Særlige Udvalg for Landbrug og Fiskeri sammensættes af repræsentanter for Europa-Kommissionen på den ene side og repræsentanter for Cariforumdirektoratet og de undertegnende Cariforumlande på den anden side.
               
            
            
               Forklarende dokumenter (for direktiver)
            
            
               
                  Ikke relevant.
               
            
         
         
            
               Nærmere redegørelse for de enkelte bestemmelser i forslaget
            
            
               
                  Det Særlige Udvalg for Landbrug og Fiskeri vil behandle alle aspekter i Kapitel 5 ("Landbrug og fiskeri") i del II, afsnit I, i Cariforum-EU-ØPA-aftalen samt alle andre aspekter vedrørende landbrug og fiskeri i aftalen.
               
            
            
               2016/0150 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Udvalget for Handel og Udvikling Cariforum-EU under Den Økonomiske Partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side, for så vidt angår nedsættelse af et særligt udvalg for landbrug og fiskeri 
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side
                  1
                ("aftalen") blev undertegnet den 15. oktober 2008 og har fundet midlertidig anvendelse siden den 29. december 2008. 
            
            
               (2)I medfør af artikel 230, stk. 4, i aftalen kan Udvalget for Handel og Udvikling Cariforum-EU nedsætte og overvåge særlige udvalg inden for områder, der falder under udvalgets kompetence. 
            
            
               (3)For at opfylde målene i aftalens artikel 37 bør der nedsættes der et særligt udvalg for landbrug og fiskeri med henblik på en mere effektiv behandling af spørgsmål inden for disse områder som aftalt på de foregående møder i Udvalget for Handel og Udvikling Cariforum-EU.
            
            
               (4)Det er derfor på sin plads at fastlægge den holdning, der skal indtages på Unionens vegne i Udvalget for Handel og Udvikling Cariforum-EU for så vidt angår nedsættelse af et særligt udvalg for landbrug og fiskeri.
            
            
               (5)Den holdning, som Unionen skal indtage i Udvalget for Handel og Udvikling Cariforum-EU, bør derfor baseres på det udkast til afgørelse, der er knyttet til nærværende afgørelse —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i Udvalget for Handel og Udvikling Cariforum-EU, der er nedsat ved den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side, for så vidt angår nedsættelse af et særligt udvalg for landbrug og fiskeri, baseres på det udkast til afgørelse i Udvalget for Handel og Udvikling Cariforum-EU, der er vedføjet nærværende afgørelse.
            
            
               Mindre ændringer af udkastet til afgørelse kan vedtages af repræsentanterne for Unionen i Udvalget for Handel og Udvikling Cariforum-EU, uden at Rådet skal træffe yderligere afgørelse.
            
            
               Artikel 2
            
         
         
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 289 af 30.10.2008, s. 3.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 26.5.2016
            COM(2016) 286 final
            BILAG
            til
            Forslag til Rådets afgørelse
            om den holdning, der skal indtages på Den Europæiske Unions vegne i Udvalget for Handel og Udvikling Cariforum-EU under Den Økonomiske Partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side, for så vidt angår nedsættelse af et særligt udvalg for landbrug og fiskeri 
            
               
         
         
            
               UDKAST
            
            
               AFGØRELSE Nr .../2016 TRUFFET AF UDVALGET FOR HANDEL OG UDVIKLING CARIFORUM-EU 
            
            
               der er nedsat ved den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side, om nedsættelse af et særligt udvalg for landbrug og fiskeri
            
            
               UDVALGET FOR HANDEL OG UDVIKLING CARIFORUM/EU HAR —
            
            
               under henvisning til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side ("aftalen"), særlig artikel 230, stk. 4, litra a),
            
            
               under henvisning til forretningsordenen for Udvalget for Handel og Udvikling Cariforum-EU, der blev nedsat af Det Fælles Råd Cariforum-EU den 17. maj 2010 ved afgørelse nr. 1/2010, særlig artikel 11, og
            
            
               ud fra følgende betragtning:
            
            
               Det er hensigtsmæssigt at nedsætte et særligt udvalg for landbrug og fiskeri for at nå de mål, der er fastsat i aftalens bestemmelser om landbrug og fiskeri -
            
            
               VEDTAGET DENNE AFGØRELSE: 
            
            
               Artikel 1
            
            
               1.Der nedsættes et særligt udvalg for landbrug og fiskeri Cariforum-EU, som skal udføre de opgaver, der er fastsat i artikel 2.
            
            
               2.Det Særlige Udvalg for Landbrug og Fiskeri Cariforum-EU skal også være et forum, hvor parterne kan udveksle erfaringer, oplysninger og bedste praksis og konsultere hinanden om alle emner, der vedrører målene i kapitel 5 i del II, afsnit I, i aftalen og har relevans for handelen mellem parterne.
            
            
               Artikel 2
            
            
               Det Særlige Udvalg for Landbrug og fiskeri skal: 
            
            
               a)løbende overvåge alle aspekter af kapitel 5 - Landbrug og fiskeri - del II, afsnit I, i aftalen
            
            
               b)løbende overvåge alle andre aspekter af aftalen, der vedrører landbrug og fiskeri, herunder følgende områder i del II, afsnit I - varehandel:
            
            
               i)Kapitel 1 - alle spørgsmål vedrørende handel med landbrugsprodukter og fiskevarer, herunder told 
            
            
               ii)Kapitel 3 - artikel 28 - Landbrugseksportsubsidier
            
            
               iii)Kapitel 6 - Tekniske handelshindringer, når de vedrører landbrugsprodukter og fiskevarer, og
            
         
         
            
               iv)Kapitel 7 - Sundheds- og plantesundhedsforanstaltninger, når de vedrører landbrugsprodukter og fiskevarer
            
            
               c)løbende overvåge alle aspekter af afsnit IV, kapitel 2 - Innovation og intellektuel ejendomsret, når de vedrører landbrugsprodukter og fiskevarer, herunder artikel 145 - Geografiske betegnelser, og artikel 149 - Plantesorter 
            
            
               d)indgå i en dialog om spørgsmål vedrørende landbrug og fiskeri, herunder på følgende områder:
            
            
               i)produktion og forbrug af landbrugsprodukter og handel hermed samt markedsudviklingen for landbrugsprodukter og fiskevarer 
            
            
               ii)fremme af investering i og overførsel af viden til Cariforumlandenes landbrugs-, fødevare- og fiskerisektor, herunder aktiviteter i mindre målestok 
            
            
               iii)politikker, lovgivning og regler vedrørende landbrug, landdistriktsudvikling og fiskeri
            
            
               iv)politiske og institutionelle ændringer, der er nødvendige for at understøtte omlægningen af landbrugs- og fiskerisektoren samt udformningen og gennemførelsen af regionale politikker for landbrug, fødevarer, landdistriktsudvikling og fiskeri med sigte på regional integration 
            
            
               v)nye teknologier, forskning og innovation samt politikker og foranstaltninger for kvalitet, og
            
            
               vi)handelspolitisk udvikling vedrørende råvarer og traditionelle landbrugsprodukter, herunder bananer, rom, ris og sukker 
            
            
               e)bistå Udvalget for Handel og Udvikling Cariforum-EU i udførelsen af følgende funktioner, hvor det drejer sig om at:
            
            
               i)overvåge og være ansvarlig for gennemførelsen og den korrekte anvendelse af bestemmelserne i denne aftale vedrørende landbrug og fiskeri samt drøfte og fremsætte henstillinger om samarbejdsprioriteringer i den forbindelse
            
            
               ii)overvåge den videre udvikling af aftalebestemmelserne vedrørende landbrug og fiskeri og evaluere resultaterne af deres anvendelse
            
            
               iii)træffe foranstaltninger til at undgå tvister og til at bilægge tvister, der måtte opstå vedrørende fortolkningen eller anvendelsen af aftalebestemmelserne vedrørende landbrug og fiskeri, i overensstemmelse med del III
            
            
               iv)drøfte og træffe foranstaltninger, der kan lette handel, investering og forretningsmuligheder i landbrugs- og fiskerisektoren mellem parterne, og
            
            
               v)drøfte spørgsmål, der vedrører aftalebestemmelserne om landbrug og fiskeri, og som kan påvirke opfyldelsen af målene i aftalen 
            
            
               f)rette henstillinger til Udvalget for Handel og Udvikling Cariforum-EU med henblik på at fremme gennemførelsen og anvendelsen af aftalebestemmelserne vedrørende landbrug og fiskeri.
            
            
               Artikel 3
            
            
               Det Særlige Udvalg for Landbrug og Fiskeri skal bestå af repræsentanter for Europa-Kommissionen på den ene side og af repræsentanter for Cariforumdirektoratet og de undertegnende Cariforumlande på den anden side.
            
            
               Artikel 4
            
            
               Denne afgørelse træder i kraft den […].
            
         
         
            
               Udfærdiget i […], den […] 2016.